**Dohoda o domácom kompostovaní č. ................**

**uzatvorená**

**podľa § 51 Občianskeho zákonníka v nadväznosti § 81 ods. 21 písm. b) zákona č.79/2015 Z. z. odpadoch**

medzi

**Obec:** Tovarné

Tovarné 4, 094 01 Tovarné

zastúpená: PaedDr. Kvetoslava Mižáková

(ďalej len „obec“)

a

**Pôvodca komunálneho odpadu:**

Meno a priezvisko, titul: ..............................................................................

Adresa bydliska: .........................................................................................

(ďalej len „pôvodca“)

**Preambula**

1. Obec je samosprávnym subjektom plniacim úlohy na úseku ochrany a starostlivosti životného prostredia na základe zákona č. 369/1990 Zb. o obecnom zriadení, ktorý zodpovedá za nakladanie s komunálnymi odpadmi na svojom území podľa zákona č. 79/2015 Z. z. o odpadoch (ďalej len „zákon o odpadoch“), vrátane biologicky rozložiteľných komunálnych odpadov.
2. Pôvodca odpadu je obyvateľ obce zapísaný v evidencii obyvateľov obce, ktorého činnosťou vznikajú v jeho domácnosti komunálne odpady, a to vrátane biologicky rozložiteľných odpadov. Pôvodca je zároveň osoba, ktorá je poplatníkom v súlade a v rozsahu všeobecného nariadenia obce o miestnych daniach a miestnom poplatku za komunálne odpady a drobné stavebné odpady.
3. Cieľom uzatvorenia tejto dohody o domácom kompostovaní je zabezpečenie domáceho využitia biologicky rozložiteľných odpadov, vznikajúcich z činnosti domácnosti ako vlastný odpad, a to využitím metódy kompostovania, čím sa na území obce minimalizuje potreba centrálneho systému triedeného zberu biologicky rozložiteľného komunálneho odpadu.

**Článok I.**

**Predmet dohody**

1. **Predmetom tejto dohody o kompostovaní je dohoda o podmienkach domáceho využitia biologicky rozložiteľného odpadu, vrátane kuchynského odpadu a pravidlách jeho kompostovania, ako aj o podmienkach výkonu kontroly kompostovania obcou.**
2. **Na účely tejto dohody sa za:**
3. **biologicky rozložiteľný (komunálny) odpad považuje vlastný biologicky rozložiteľný odpad pôvodcu (obyvateľa obce), ktorý tvorí kuchynský odpad vznikajúci pri varení a stravovaní v jeho domácnosti (napr. zvyšky z čistenia ovocia a zeleniny, varených jedál, potraviny, čaj, kávový výluh), tiež iný organický odpad z jeho domácnosti (najmä popol z dreva, hobliny, hnoj, vlasy, perie, papierové obrúsky a servítky), pokiaľ je bežne rozložiteľný v prírodnom prostredí, a tiež prírodný odpad zo záhrady, údržby zelene, nachádzajúcej sa v domácnosti ako zelený odpad, pokiaľ neobsahuje škodlivé látky;**
4. **kompostovanie považuje prírodný proces realizovaný v bežných domácich podmienkach, pri ktorom mikroorganizmy a pôdne organizmy rozkladajú organické odpady (bioodpady) na organicko-minerálne hnojivo (kompost);**
5. **kompostovisko považuje akékoľvek miesto vo vonkajšom prostredí vhodné na kompostovanie (svojou plochou nepresahujúce spravidla 4 m2), ktoré sa nachádza na pozemku vo vlastníctve pôvodcu alebo v jeho oprávnenom užívaní, za podmienky, že jeho umiestnením pôvodca neporušuje pravidlá občianskeho spolunažívania nad obvyklú mieru a ani iné všeobecne záväzné právne predpisy;**
6. **domácnosť považuje skupina fyzických osôb, ktoré spolu žijú v dome, byte či inej nehnuteľnosti určenej na bývanie a z ktorých činnosti vznikajú komunálne odpady vrátane biologicky rozložiteľných odpadov;**
7. **obyvateľa považuje člen domácnosti, ktorý je z titulu svojho pobytu evidovaný v evidencii obyvateľov obce.**
8. **Za obyvateľov žijúcich v spoločnej domácnosti uzatvára dohodu o kompostovaní ich spoločný zástupca, spravidla ten z nich, kto je aj zástupcom na účely platenia miestneho poplatku za komunálne odpady. Podpisom na tejto dohode pôvodca vyhlasuje, že je oprávnený na zastupovanie nasledovného počtu obyvateľov: ................................**

**Článok II.**

**Pravidlá kompostovania**

1. **Kompostovanie je možné uskutočňovať akoukoľvek vhodnou formou, napríklad vytvorením kopy (hroble), vybudovaním dreveného zásobníka, zakúpením domáceho kompostéra a pod.**
2. **Zriadiť kompostovisko na cudzom pozemku možno len na základe písomného súhlasu vlastníka pozemku.**
3. **Kompostovisko nemôže byť umiestnené v blízkosti zdroja pitnej vody, ani v ochrannom pásme vodného zdroja. Kompostovisko nemôže byť umiestnené ani tam, kde by svojim zápachom či iným pôsobením znepríjemňovalo tretím osobám užívanie susedných nehnuteľností alebo nehnuteľnosti poškodzovalo.**
4. **Kompostovať nemožno uhynuté zvieratá ani väčšie množstvo živočíšnych produktov (mäso, mäsové výrobky). Na nakladanie s týmito odpadmi sa vzťahujú príslušné veterinárne predpisy.**
5. **Kompostovať nemožno ani komunálne odpady, pre ktoré sú v obci vytvorené podmienky pre ich triedený zber (napr. papier, sklo, plasty, kovy), osobitný zber (elektroodpady, batérie a akumulátory), ani bežný zmesový komunálny odpad. Je zakázané umiestňovať do kompostu akékoľvek množstvo odpadu s obsahom škodlivín.**
6. **Ak po zriadení kompostoviska bude zaznamenaný zvýšený výskyt nežiaducich zvierat (najmä hlodavcov), pôvodca je povinný urobiť bezodkladne legálne opatrenia na ich elimináciu a upraviť svoje zvyklosti pri kompostovaní, ktoré tento zvýšený výskyt zapríčinili.**
7. **Pri kompostovaní je povolené používať komerčné kompostovacie prísady, bežne dostupné v obchodoch so záhradníckym tovarom.**
8. **Spoločné domáce kompostovanie pre viacero domácností alebo domáce kompostovanie pochádzajúce z viacerých nehnuteľností je možné len na základe osobitnej dohody s obcou.**
9. **Pri kompostovaní je pôvodca povinný okrem ustanovení tejto dohody dodržiavať aj všeobecne záväzné nariadenie obce o nakladaní s komunálnymi odpadmi a drobnými stavebnými odpadmi.**
10. **Ak obec v rámci informačnej kampane zabezpečí pre pôvodcu ďalšie odborné informácie či nové poznatky o spôsobe kompostovania, pôvodca je povinný pri kompostovaní prihliadať aj na tieto nové skutočnosti, pokiaľ ich obec označí za povinné.**

**Článok III.**

**Informovanosť, evidencia a kontrola**

1. **Obec je oprávnená informovať pôvodcu o vhodnom spôsobe kompostovania. Ak obec usporiada pre pôvodcov či obyvateľov obce verejné stretnutie s cieľom osvety ohľadom kompostovania biologicky rozložiteľného odpadu, pôvodca je povinný zabezpečiť účasť zástupcu jeho domácnosti na takomto stretnutí alebo sa dodatočne informovať o obsahu stretnutia.**
2. **Obec má právo požadovať od pôvodcu informácie o množstve a zložení biologicky rozložiteľného odpadu, ktoré pôvodca kompostuje. Informácie sa poskytujú spravidla vo forme dotazníka, ktorý obec rozošle pôvodcom. Pôvodca je povinný poskytnúť obci tieto informácie na základe odhadu.**
3. **Obec má právo u pôvodcu skontrolovať, či vykonáva kompostovanie v súlade s touto dohodou a všeobecne záväzným nariadením obce. Pokiaľ sa nevyskytnú osobitné dôvody pre častejšiu kontrolu, obec kontrolu vykonáva spravidla jedenkrát za kalendárny rok. Obec môže výkonom kontroly písomne poveriť aj tretiu osobu. Pôvodca sa zaväzuje umožniť obci či poverenej osobe výkon kontroly vstupom na nehnuteľnosť, na ktorej sa kompostovisko nachádza a poskytnúť pri jej výkone potrebnú súčinnosť; to platí aj v prípade, ak by pri výkone kontroly bolo nevyhnutné v primeranej miere zasiahnuť do práva na nedotknuteľnosť (ochranu) obydlia.**

**Článok IV.**

**Spoločné a záverečné ustanovenia**

1. **Táto dohoda nadobúda platnosť dňom jej podpísania oboma jej stranami a účinnosť nasledujúci deň po jej zverejnení na webovej stránke obce. Dohoda je uzatvorená na neurčitý čas.**
2. **Zmeny tejto dohody je možné uskutočniť len vo forme písomného dodatku podpísaného oboma jej účastníkmi.**
3. **Ukončiť túto dohodu je možné písomnou dohodou oboch jej strán alebo jednostrannou písomnou výpoveďou ktorejkoľvek z nich, s výpovednou lehotou jeden kalendárny mesiac, pričom výpovedná lehota začína plynúť prvým dňom mesiaca nasledujúceho po doručení výpovede.**
4. **Na právne vzťahy touto dohodou neupravené sa použijú príslušné ustanovenia Občianskeho zákonníka a ostatných všeobecne záväzných právnych predpisov platných a účinných v Slovenskej republike.**
5. **Táto dohoda je vyhotovená v dvoch rovnopisoch, z ktorých každá zo strán dohody obdrží po jednom.**

Strany tejto dohody vyhlasujú, že si dohodu prečítali, jej obsahu porozumeli, uzavreli ju slobodne, vážne, určite a zrozumiteľne, nie v tiesni, ani nie za nápadne nevýhodných podmienok a na znak súhlasu ju podpísali.

V ................................... dňa:

Obec Pôvodca

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_